GL ทุบสถิติ “ออลไทม์ไฮ” ถูกแขวน SP สามรอบในหนึ่งเดือน ล่าสุดผู้สอบฯไร้ข้อสรุปงบฯ!
GL ทุบสถิติ "ออลไทม์ไฮ" ถูกแขวน SP สามรอบในหนึ่งเดือน ล่าสุดผู้สอบฯไร้ข้อสรุปงบฯ! 
30 ต.ค. 2560

ผู้สื่อข่าวรายงานว่า ในวันนี้ (30 ต.ค.) ตลาดหลักทรัพย์แห่งประเทศไทย ได้ขึ้นเครื่องหมาย SP เพื่อห้ามการซื้อหรือขายหลักทรัพย์ของบริษัท กรุ๊ปลีส จำกัด (มหาชน) หรือ GL ตั้งแต่การซื้อขายรอบเช้าของวันที่ 30 ต.ค. 60 เพื่อให้ผู้ลงทุนรับทราบข้อมูลข้างต้น และมีเวลาศึกษาข้อมูลที่เกี่ยวข้อง
โดยจะอนุญาตให้ซื้อขายหลักทรัพย์ของ GL ตั้งแต่การซื้อขายรอบเช้าวันที่ 31 ต.ค.60 และยังคงการขึ้นเครื่องหมาย NP จนกว่า GL จะนำส่งข้อมูลที่แก้ไขให้ถูกต้องแล้วต่อสำนักงาน ก.ล.ต.
ทั้งนี้ ตลาดหลักทรัพย์จะขึ้นเครื่องหมาย SP เป็นเวลา 1 วัน เพื่อให้ผู้ใช้ข้อมูลในงบการเงินมีเวลาในการพิจารณาความเห็นของผู้สอบบัญชี ประกอบกับตัวเลขในงบการเงินอย่างระมัดระวัง รวมทั้งรับทราบคำชี้แจงของบริษัทโดยทั่วถึงก่อน หลังจากนั้นจะอนุญาตให้ซื้อขายหลักทรัพย์ในวันทำการถัดไป และจะขึ้นเครื่องหมาย NP ไว้จนกว่าบริษัทจะนำส่งงบการเงินฉบับแก้ไข และเผยแพร่ต่อผู้ลงทุนแล้ว หรือจนกว่าจะมีข้อสรุปว่าบริษัทไม่ต้องการงบการเงิน
นอกจากนี้ สำนักงาน ก.ล.ต. อาจพิจารณาเปรียบเทียบปรับบริษัทกรณีส่งรายงานตามรอบบัญชีล่าช้า หรือจัดทำข้อมูลไม่ครบถ้วน หรือไม่เป้นไปตามหลักเกณฑ์ที่กำหนด โดยบริษัทอาจต้องระวางโทษปรับไม่เกิน 100,000 บาท และปรับอีกไม่เกินวันละ 3,000 บาท ตลอดระยะเวลาที่ยังมิได้ปฏิบัติให้ถูกต้อง
สำหรับกรณีที่ไม่สามารถส่งงบการเงินประจำปีหรือไตรมาสตามรอบบัญชีภายในระยะเวลาที่กำหนด ต.ล.ท. จะดำเนินการขึ้นเครื่องหมาย SP ทันทีจนกว่าจะนำส่งงบการเงิน และหากล่าช้าเกิน 180 วัน อาจเข้าข่ายถูกเพิกถอน
 
ทั้งนี้การขึ้นเครื่องหมาย SP ในวันนี้ (30 ต.ค.60) สืบเนื่องจากกรณีที่ GL ได้นำส่งงบการเงินปี 2559 งบการเงินไตรมาสที่ 1 และงบการเงินไตรมาสที่ 2 ปี 60 ตามรายงานลงวันที่ 28 ก.พ., วันที่ 12 พ.ค. และวันที่ 15 ส.ค.60 ตามลำดับ โดยผู้สอบบัญชีแสดงความเห็นแบบไม่มีเงื่อนไขและมีข้อสังเกต
โดยเมื่อวันที่ 16 ต.ค.60 สำนักงาน ก.ล.ต. ได้กล่าวโทษผู้บริหารรายหนึ่งของ GL ต่อกรมสอบสวนคดีพิเศษ (DSI) กรณีทุจริต เบียดบังทรัพย์สินของบริษัท และทำบัญชีไม่ถูกต้อง โดยทาธุรกรรมอำพรางผ่านบริษัทที่เกี่ยวข้องในต่างประเทศหลายแห่ง เพื่อให้ผลประกอบการของ GL สูงเกินความจริง
ขณะที่ เมื่อวันที่ 19 ต.ค.60 สำนักงาน ก.ล.ต. ได้แจ้ง GL ให้เร่งแก้ไขงบการเงินให้ถูกต้องโดยเร็ว ซึ่งคณะกรรมการ GL เมื่อวันที่ 20 ตุลาคม 2560 ได้มีมติจัดให้มีการตรวจสอบพิเศษในรายการเงินให้กู้ยืมที่เป็นประเด็นโดยผู้สอบบัญชีที่มีความเป็นอิสระ และให้ GL แก้ไขงบการเงินตามที่สำนักงาน ก.ล.ต. แจ้งโดยเร็ว
โดยเมื่อวันที่ 27 ต.ค. 60 ที่ผ่านมา GL ได้นำส่งงบการเงินทั้ง 3 ฉบับดังกล่าวใหม่ โดยผู้สอบบัญชีได้เปลี่ยนแปลงความเห็นจากเดิมแสดงความเห็นแบบไม่มีเงื่อนไขและมีข้อสังเกต เป็นการไม่แสดงความเห็นและไม่ให้ข้อสรุปต่องบการเงินทั้ง 3 ฉบับ อันเกี่ยวกับกรณีสำนักงาน ก.ล.ต. กล่าวโทษดังกล่าว ซึ่งผู้สอบบัญชีไม่สามารถหาหลักฐานการสอบบัญชีที่เหมาะสม อย่างเพียงพอเพื่อเป็นเกณฑ์ในการแสดงความเห็น ซึ่ง GL แจ้งว่าบริษัทกำลังดำเนินการตรวจสอบงบการเงินของบริษัทและเงินให้กู้ยืมตามสัญญาและจะจัดให้มีการตรวจสอบพิเศษตามที่ได้เคยแจ้งไว้
อย่างไรก็ตาม ตลาดหลักทรัพย์ฯ ขอให้ผู้ลงทุนศึกษาข้อมูลและงบการเงินของ GL รวมทั้งความเห็นของผู้สอบบัญชี ด้วยความระมัดระวังและรอบคอบเพื่อประกอบการตัดสินใจลงทุน และขอให้ติดตามการนาส่งงบการเงินฉบับแก้ไขที่ได้มีการตรวจสอบพิเศษแล้วอย่างใกล้ชิด
อนึ่งก่อนหน้านี้ตลาดหลักทรัพย์ฯได้ขึ้นเครื่องหมาย SP หลักทรัพย์ GL มาแล้ว 2 ครั้ง นับตั้งแต่วันที่ 16 ต.ค.60 จากกรณีที่ ก.ล.ต.กล่าวโทษ นายมิซึจิ โคโนชิตะ ผู้บริหาร GL ต่อ DSI กรณีทุจริตทำธุรกรรมอำพรางเพื่อให้ผลประกอบการสูงเกินความจริง ซึ่งบริษัทถูกปลดเครื่องหมาย SP ในวันต่อมา หลังจากบริษัทได้ออกมาชี้แจงข้อมูลต่อกรณีดังกล่าวเป็นที่เรียบร้อยแล้ว
ต่อมาในวันที่ 20 ต.ค. 60 บริษัทถูกขึ้นเครื่องหมาย SP อีกครั้งจากกรณีสำนักงาน ก.ล.ต. แจ้ง GL ให้แก้ไขงบการเงินให้ถูกต้อง และถูกอนุญาตให้ซื้อขายหลักทรัพย์ในวันที่ 24 ต.ค. 60 พร้อมกับการขึ้นเครื่องหมาย NP ตั้งแต่การซื้อขายรอบเช้าวันที่ 24 ต.ค.60 จนกว่า GL จะนำส่งข้อมูลที่แก้ไขให้ถูกต้องแล้วต่อสำนักงาน ก.ล.ต.